NEUVOSTON PÄÄTELMÄT,

annettu 22 päivänä syyskuuta 1997,

kouluturvallisuudesta (97/C 303/02)

EUROOPAN UNIONIN NEUVOSTO, joka

1. ottaa huomioon Euroopan yhteisön perustamissopimuksen 126 artiklan, jonka mukaan yhteisön tehtävänä on edistää korkealaatuisen koulutuksen kehittämistä rohkaisemalla jäsenvaltioiden välistä yhteistyötä sekä tarvittaessa tukemalla ja täydentämällä niiden toimintaa,

ottaa huomioon, että kouluturvallisuuden voidaan katsoa sekä vaikuttavan koulutuksen korkealaatuisuuteen että olevan sen edellytys, sillä koulutuksen ei voida olettaa olevan riittävän korkealaatuista ilman koulussa vallitsevaa avointa ja turvallista ilmapiiriä, jossa oppilaat ja opiskelijat voivat oppia ja opettajat opettaa pelkäämättä pelottelua, kiusaamista tai loukkaamisia,

2. panee merkille, että jäsenvaltioilla on kasvavassa määrin kouluturvallisuuteen liittyviä ongelmia ja että jäsenvaltioissa on havaittavissa tarve toimia sekä jäsenvaltioiden että Euroopan tasolla,

panee merkille, että jäsenvaltiot ovat jo ryhtyneet moniin toimiin ja hankkeisiin, joilla pyritään tekemään koulut turvallisemmiksi ja joista on saatu kokemuksia siitä, mikä eri olosuhteissa edistää kouluturvallisuutta ja mikä ei,

ottaa huomioon yhteiskunnallisesta osallistumisesta koulutuksessa 23 päivänä lokakuuta 1995 annetut neuvoston päätelmät ja koulutehokkuudesta 21 päivänä marraskuuta 1996 annetut neuvoston päätelmät, joissa painotetaan menestykselliselle koululle tärkeinä tekijöinä yhteiskunnallista osallistumista koulutuksessa sekä kodin, koulun ja yhteisön välisiä yhteyksiä, sekä toteaa, että vanhempien, oppilaiden ja opiskelijoiden, opettajien, koulunjohtajien ja paikallisten viranomaisten sekä näitä ryhmiä edustavien eurooppalaisten ja kansallisten järjestöjen osallistumista tämän alan toimiin pidetään tärkeänä,

3. ottaa huomioon, että lisääntyvä huoli kouluturvallisuudesta kertoo yhteiskunnan kehityksestä ja että kouluturvallisuuteen kuuluvat oppilaiden tai opiskelijoiden keskinäiset suhteet, oppilaiden tai opiskelijoiden ja opettajien väliset suhteet koulussa sekä koulun ja sen sosiaalisen ympäristön väliset suhteet. Neuvosto toteaa, että kouluturvallisuuden edistäminen voi käsittää toimintasuunnitelmia (sekä oppilaisiin ja opiskelijoihin että opettajiin kohdistuvan) pelottelun, kiusaamisen ja loukkaamisen torjumiseksi,

ottaa huomioon, että muun muassa selvitykset sukupuolten sosiaalisista suhteista koulussa samoin kuin sukupuolten asemaan liittyvät kokeiluhankkeet saattaisivat merkittävästi auttaa väkivallan syiden etsimistä, väkivallan ehkäisemistä ja toimintasuunnitelmia turvallisen kouluilmapiirin luomiseksi,

4. panee merkille, että jäsenvaltioissa on olemassa runsaasti erilaisia kouluturvallisuutta edistäviä käytäntöjä ja eri tapoja lähestyä tätä kysymystä, mutta jäsenvaltioilla on kuitenkin samankaltaisia kouluturvallisuutta koskevia ongelmia. Neuvosto toteaa, että on ryhdytty ensimmäisiin Euroopan tason toimenpiteisiin näiden ongelmien kartoittamiseksi jäsenvaltioissa,

5. ottaa huomioon, että vaikka kouluturvallisuus selvästi kuuluu jäsenvaltioiden toimivaltaan, eurooppalainen ulottuvuus voisi tuottaa lisäarvoa tällä alalla. Neuvosto painottaa, että tietojenvaihdolla ja kokemuksista oppimalla voidaan saavuttaa oleellisia etuja kouluturvallisuuden alalla ja että parhaiden mahdollisten tuloksien varmistamiseksi tietojenvaihto ja kokemuksista oppiminen olisi organisoitava järjestelmällisesti.

ANTAA SEEURAAVAT PÄÄTELMÄT:

1. Eurooppalaisella tasolla toimiva tehtävää varten asetettu asiantuntijaryhmä voisi tukea puitteiden kehittämistä jäljempänä mainitulle toiminnalle. Tähän toimintaan voi sisältyä myös tutkimustyön edistämistä kouluturvallisuuden alalla samoin kuin eurooppalaisten kouluturvallisuutta käsittelevien konferenssien järjestäminen. Asiantuntijaryhmään voisi kuulua komission edustajia ja jäsenvaltioiden ehdotusten perusteella tehtävään määrättyjä kansallisia edustajia sekä opettajia ja vanhempia edustavien eurooppalaisten järjestöjen edustajia. Asiantuntijaryhmä voisi tarvittaessa kuulla myös muita asianmukaisia eurooppalaisia järjestöjä.

2. Sen varmistaminen, että Euroopan tasolla on erityistä tietojen ja kokemusten vaihtoa, saattaisi edistää kouluturvallisuutta. Tällä vaihdolla pyrittäisiin - asiantuntijaryhmän myötävaikutuksella - kokoamaan, järjestelemään ja levittämään kouluturvallisuutta Euroopan unionin alueella koskevia laadullisia ja määrällisiä tietoja, käytäntöjä, toimintapolitiikkoja ja tutkimustuloksia. Tämä voitaisiin toteuttaa esimerkiksi hyödyntämällä kouluturvallisuuden edistämiseen osallistuvien jäsenvaltioiden laitosten välisiä tietotekniikkaverkkoja.

3. Kansainvälisten kokeiluhankkeiden käynnistäminen Euroopan tasolla saattaisi merkittävästi edistää kouluturvallisuutta kohentavia toimia. Näillä kokeiluhankkeilla olisi muun muassa tarkoitus tutkia tuloksekkaita keinoja kouluturvallisuuden edistämiseksi, ja ne olisi toteutettava "alhaalta ylöspäin". Jäsenvaltioiden ja koulujen olisi tehtävä aloitteita. Asiantuntijaryhmä osallistuu tiiviisti pilottihankkeiden toteuttamiseen. Näin voidaan taata erilaisten keinojen ja kokemusten hyödyntäminen. Kouluturvallisuudessa olisi kiinnitettävä erityistä huomiota ehkäiseviin ja korjaaviin näkökohtiin sekä kouluissa ja koko kouluympäristössä esiintyvän väkivallan syiden selvittämiseen. Erilaisten keinojen tuottaman lisähyödyn mittaamisen ja arvioinnin olisi sisällyttävä kokeiluhankkeiden suunnitteluun.

NEUVOSTO KEHOTTAA JÄSENVALTIOITA:

4. jatkamaan ja tarvittaessa tehostamaan toimiaan kouluturvallisuuden lisäämiseksi,

edistämään Euroopan unionin tasolla tapahtuvaan kouluturvallisuuden alan yhteistyöhön osallistumista osallistumalla erityiseen tietojen ja kokemusten vaihtoon, luomalla kokeiluhankkeita ja perustamalla asiantuntijaryhmän sekä osallistumalla eurooppalaisiin kouluturvallisuutta käsitteleviin konferensseihin.

NEUVOSTO KEHOTTAA KOMISSIOTA YHTEISTYÖSSÄ JÄSENVALTIOIDEN KANSSA JA TALOUSARVIOPUITTEIDEN SEKÄ YHTEISÖN RAHOITUSVÄLINEIDEN POHJALTA:

5. asettamaan kouluturvallisuutta käsittelevän asiantuntijaryhmän. Ryhmä toimii vuoden 1999 loppuun asti,

tukemaan kouluturvallisuutta koskevaa erityistä tietojen ja kokemusten vaihtoa,

tukemaan kouluturvallisuutta koskevia ylikansallisia kokeiluhankkeita ja konferensseja,

antamaan neuvostolle selvityksen näistä toimista saaduista tuloksista viimeistään 30 päivänä kesäkuuta 1999, jotta helpotettaisiin neuvoston yleisarviointia näiden toimien tuloksista.

Tehty Brysselissä 22 päivänä syyskuuta 1997.

Neuvoston puolesta

F. BODEN

Puheenjohtaja